Ork

Az ork egy játszható, értelmes faj Earthdawn világában, akik jellemezően törzsi, nomád életmódot folytatnak. A nyolc Névadó faj közül a legrövidebb életűek, ezért minden ork vágya az eseménydús, emlékezetes élet - és halál. Az Iszonyat Kora előtt Barsaive földjén az orkok rabszolgák voltak és más fajok uralma alatt senyvedtek, de legnagyobb hősnőjük, Hrak Gron megszabadította őket a rabigából. Egy ork számára a szabadság a legfőbb érték.

### Leírás

Erőteljes felépítésűek, hat - hat és fél láb (190-200cm) magasak, s jó 225 fontot (110 kg) nyomnak. Jellegzetes alsó tépőfogaik felső ajkaik fölé nyúlnak. Testszőrzetük durva szálú, legtöbbször szürke vagy fekete, hajuk és arcszőrzetük drótkeféhez hasonló. Bőrszínük általában a bézstől az olívzöldig terjed, ritkábban cserzett barna vagy ébenfekete.

Átlagéletkoruk 40 év, bár némely ork akár 60 esztendőt is megér. Testi érettségüket tizenéves koruk kezdetén érik el.

Az orkok családszerveződése meglehetősen laza, ám rendíthetetlenül hűek törzsükhöz. A törzsön belüli társadalmi szerveződés igen széles határok között mozog, s az orkok gyakran vesznek át a velük együtt élő népektől ellesett szokásokat. Az elszigetelt törzsekben mindig van két meghatározó alak, a Vezér és a Sámán. Az ork törzsek jellemzően sátoros nomád életet élnek, az állandó települések gondolatától berzenkednek.

Egy ork mindennél többre értékeli a szabadság eszményét. Régen, még az Iszonyat Kora előtt a többi nép és maguk a théraiak is sokáig rabszolgaként tartotta őket, egészen a Hrak Gron vezette nagy felkeléséig, amikor az orkok lerázták láncaikat. Barsaive minden népe közül ők gyűlölik legjobban a rabszolgaságot és a rabszolgatartókat.

Rövid életük ellenére nem félnek a haláltól, sőt! Felfogásuk szerint az életet minél erőteljesebben, intenzívebben kell élni, a jó halálnak pedig emlékezetesnek, dicsőségesnek kell lennie.

Manapság az orkok három utat különböztetnek meg: a zsoldosokét, a fosztogatókét és a városlakó orkok ösvényét. Az első kettő kölcsönösen lenézi egymást, de még jobban a harmadik út követőit. Ősinek mondott hagyományaik legfeljebb száz évesek, hiszen a kaerekben nem volt helye semmiféle ork lovasságnak. Nagy nemzetépítő álmuk az egykor dicső Cara Fahd ork királyság visszaállítása.

Érzéseik szélsőségesek, ennek a gahad a legfélelmetesebb megnyilvánulása. Ha felébred bennük a gahad, kizárólag a pillanatnyi érzelmeik vezetik őket, mégpedig igen erőszakosan. Ellenállhatnak a gahadnak, de ez később komoly, tényleges fizikai fájdalmat okoz nekik. Sokan úgy vélekednek, hogy aki ellenáll a gahadnak, az saját életét rövidíti meg.

Minden ork tudja, hogy a nőstények többet érnek a hímeknél, hiszen mindenre képesek, amire egy férfi, de velük ellentétben még gyermeket is szülnek. A legnagyobb hősük, Hrak Gron is nő volt.

### Faji képességek

* Gahad:
* Éjjellátás: az orkok sokkal gyérebb fényviszonyok közt is ugyanúgy látnak, mint az emberek. Egy 30 négyzetméteres csarnokban egyetlen fáklya fényénél minden részletet remekül látnak. Éjszaka a hold és a csillagok több, mint elegendő fényt adnak, de még egy felhős éjszaka esetén is úgy működik a látásuk, mint az embereknek alkonyatkor. Az éjjellátás képesség nem jelent hátrányt erős fényforrások esetén. Teljes sötétség esetén az Éjjellátással sem lehet tájékozódni.

### Hírességek

* Hrak Gron
* Krathis Gron
* Garlthik, a Félszemű